Ego Alexander Cistercii dictus abbas notum fieri volo praesentibus et futuris quod consilio et assensu fratrum nostrorum recepimus ab ecclesia sancti Benigni domum quae fuit ducisse Mathildis cum vinea et prato et omnibus appendiciis ejus sub annuo censu quadraginta solidorum solvendo in mense marcio, qua die fratres nostri voluerint sine occasione; quod si infra illum mensem census solutus non fuerit, ex tunc liceat ecclesiae sancti Benigni, sicut fieri solet, de aliis censualibus terris pignus tollere, et si voluerit, cum emendatione exigere censum. Pro hac autem censu liberi erimus ab omni praestatione decimarum vel aliarum quarumlibet consuetudinum, quantum ad illam possessionem pertinet. Si vero deinceps in ipsa villa vel in territorio ejus possessionem aliquam ad jus sancti Benigni pertinentem domus cisterciensis acquisierit, nihil propter hoc ipsa ecclesia perdat de jure suo, sed et decimas et alia quaelibet jura sic exsolvant fratres nostri sicut solvebant qui ante tenebant. Praeterea ea conditione possessionem illam suscepimus ut non liceat nobis vel fratribus nostris ecclesiam vel cimiterium, furnum vel molendinum, fullonium vel batandos ad corticem pulverizandum in ea construere, neque piscationem habere vel clusam aut aliquod retinaculum in aqua facere sed >si